Nr. ................/KSA/......................2020

**REFERAT DE APROBARE**

**a**

***Ghidului de finanțare a Programului privind creșterea eficienței energetice și gestionarea inteligentă a energiei în clădirile publice cu destinație de unități de învățământ***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din *Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare*, reprezentând instrumentul de prezentare și motivare a ***proiectului de ordin pentru aprobarea Ghidului de finanțare a Programului privind creșterea eficienței energetice și gestionarea inteligentă a energiei în clădirile publice cu destinație de unități de învățământ.***

Baza legală a proiectului de ordin supus aprobării o constituie prevederile art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat,*”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.”

Ghidul de finanțare constituie un suport informativ, având rolul de a furniza informații esențiale cu privire la derularea Programului privind creșterea eficienței energetice și gestionarea inteligentă a energiei în clădirile publice cu destinație de unități de învățământ.

Obiectivul Programului îl reprezintă creșterea eficienței energetice a clădirilor publice cu destinație de unități de învățământ, iar scopul Programului îl reprezintă îmbunătățirea calității mediului prin reducerea emisiilor de gaze cu efect de seră prin scăderea consumului anual de energie primară.Finanțarea se acordă în procent de maximum 90% din cheltuielile eligibile ale unui proiect şi în limita sumelor ce pot fi acordate pentru fiecare categorie de solicitanți. Sunt eligibile pentru a participa în cadrul Programului unitățile administrativ-teritoriale, organizate la nivel de comună, oraș sau municipiu, inclusiv subdiviziunile municipiului București, definite conform Ordonanței de urgență a Guvernului nr. 57/2019 privind Codul administrativ, cu modificările și completările ulterioare.

În cadrul unei sesiuni de finanțare un solicitant poate depune cererea de finanțare, după cum urmează:

a) UAT cu o populație de până la 5.000 locuitori – o singură cerere de finanțare;

b) UAT cu o populație de peste 5.001 locuitori – maximum două cereri de finanțare.

Finanțarea totală, aferentă unei cereri de finanțare, care poate cuprinde unul sau mai multe proiecte, poate fi de maximum 1.500.000 lei.

***Este*** ***eligibil proiectul care îndeplinește cumulativ următoarele criterii:***

1. este prevăzut a se realiza la nivelul unei clădiri/unui ansamblu de clădiri aflate în domeniul public, aflat în proprietatea solicitantului și în administrarea organului deliberativ al acestuia;
2. terenul și clădirea/ansamblul de clădiri puse la dispoziție pentru realizarea proiectului sunt libere de sarcini, nu fac obiectul unui litigiu în curs de soluționare la instanțele judecătorești, nu fac obiectul vreunei revendicări potrivit unei legi speciale sau dreptului comun, nu fac obiectul procedurii de expropriere pentru cauză de utilitate publică;
3. clădirea/ansamblul de clădiri pentru care se depune cerere de finanțare nu a mai beneficiat de finanțare publică în ultimii 5 ani înainte de data depunerii cererii de finanțare și nu beneficiază de fonduri publice din alte surse de finanțare pentru aceleași lucrări de intervenție/activități aferente operațiunii care sunt realizate asupra aceleiași infrastructuri/aceluiași segment de infrastructură, potrivit declarației pe propria răspundere din cererea de finanțare;
4. clădirea/ansamblul de clădiri nu se încadrează în clasa I de risc seismic, respectiv clădire cu risc ridicat de prăbușire, sau în clasa II de risc seismic respectiv clădire care sub efectul cutremurului poate suferi degradări structurale majore;
5. clădirea/ansamblul de clădiri a/au fost construite înainte de anul 2000;
6. clădirea/ansamblul de clădiri nu sunt construcții cu caracter provizoriu;
7. clădirea/ansamblul de clădiri și activitățile sale se încadrează în obiectivele Programului şi în cadrul acțiunilor specifice sprijinite, potrivit declarației pe propria răspundere din cererea de finanțare);
8. deține un document strategic relevant, care poate fi:

− Plan de acțiune privind energia durabilă;

− Strategie de reducere a emisiilor de CO2;

− Strategie locală/județeană în domeniul energiei;

− Plan național de acțiune în domeniul eficienței energetice (aprobat prin HG nr.122/2015); alt document strategic care prevede măsuri în domeniul eficienței energetice, conform legislației în vigoare (ex. Strategia de dezvoltare locală, Strategia de dezvoltare județeană, Programe de îmbunătățire a eficienței energetice dezvoltate în conformitate cu Modelul pentru întocmirea Programului de îmbunătățire a eficienței energetice aferent localităților cu o populație mai mare de 5000 locuitori, aprobat prin Decizia ANRE nr.7/DEE/12.02.2015 (publicată pe pagina de internet a ANRE).

***Sunt considerate eligibile următoarele:***

a) cheltuielile pentru proiectare și asistență tehnică, respectiv pozițiile 3.5 și 3.8 din conținutul cadru al devizului general aprobat prin Hotărârea de Guvern nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, sunt eligibile cumulat, în limita a 5% din valoarea cheltuielilor eligibile aferente investiției de bază;

b) cheltuielile cu consultanța, respectiv poziția 3.7 din conținutul cadru al devizului general aprobat prin H.G. 907/2016, eligibile în limita a 5% din valoarea cheltuielilor eligibile aferente investiției de bază;

c) cheltuielile pentru investiția propusă, conform limitărilor enumerate la art. 10 lit. d);

d) cheltuielile pentru elaborarea certificatului de performanță energetică și efectuarea auditului energetic înainte de intervenție și elaborarea raportului de implementare după intervenție, realizate de un auditor energetic pentru clădiri atestat; Autoritatea finanțează pentru toate aceste cheltuieli până la 4.000 lei, inclusiv TVA;

e) cheltuieli privind expertizarea tehnică a clădirii/ansamblului de clădiri conform reglementărilor în vigoare, în vederea încadrării într-o clasă de risc seismic; Autoritatea finanțează pentru toate aceste cheltuieli până la 10.000 lei inclusiv TVA, pentru fiecare clădire;

f) TVA aferentă proiectului, în condițiile în care aceasta a fost solicitată şi nu este recuperabilă, rambursabilă sau compensată prin orice alte mijloace potrivit prevederilor legale.

Proiectul de ordin care face obiectul prezentului Referat a fost aprobat în ședința Comitetului director al Administrației Fondului pentru Mediu din 05.08.2020.

Pentru motivele invocate, ținând seama de importanța și scopul acestui program,vă rugăm să aprobați emiterea ***ordinului* *pentru aprobarea Ghidului de finanțare a Programului privind creșterea eficienței energetice și gestionarea inteligentă a energiei în clădirile publice cu destinație de unități de învățământ,*** în forma prezentată.

**PREȘEDINTE,**

**Andreea KOHALMI-SZABO**

Director Direcția Juridică, Șef serviciu Analiză și Avizare DJ,

Emilia Pavel Andreea Coman